དེ་ཡང་བྱིས་པའི་བདེ་ཐང་དཔྱད་བཅོས་ཀྱི་ཆོ་ག་ནི་བྱིས་པའི་འཚར་སྐྱེས་ཀྱི་རྒྱུད་རིམ་དང་གཟུགས་པོའི་གནས་ཚུལ་སོགས་ལ་བསྟུན་ནས་བེད་སྤྱོད་གཏོང་པ་ཞིག་རེད།དཔེར་ན།བྱིས་པ་སྐྱེས་ནས་ཟླ་གཅིག་མ་འགོར་བའི་ཕྲུ་གུ་ལ་བང་ཚད་དམ་ཡང་ན་གློ་ཚད་སྐྱེ་བ་རྣམས་ལ་ལག་པོའི་གོང་མཛུབ་ཀྱི་ཚིགས་པ་གཉིས་པའི་འགྲམ་དུ་ཁྲག་རྩ་ནག་ཅིང་སྦོམ་ལ་ཕྲ་བ་ཞིག་སྣང་བ་སྟེ་ཅུང་ཟད་ཙམ་གཏར་ན་བྱིས་པའི་བང་ཚད་དང་གློ་ཚད་མ་ལུས་པ་སེལ་བའི་མཆོག་ཡིན་ལ།དེ་ལས་གཞན་བྱིས་པའི་ལུས་ཁམས་བདེ་ཐང་གི་ཆེད་དུ་ལུས་ཡོངས་ལ་ཕུར་མཉེ་རན་ཙམ་བྱེད་པ་དང་།དེ་བཞིན་དུ་སྐེ་དང་ལག་པ།རྐང་པ་སོགས་ལའང་ཉིན་རེར་བཞིན་བསྐུ་མཉེ་འཇམ་པོ་རན་ཙམ་བྱས་ན་བཟང་།ད་དུང་པགས་པའི་སྦྱོང་བརྡར་བྱེད་པ་ལ།པགས་པ་མཉེན་བྱེད་ལ་ཕན་པའི་སྣུམ་གྱི་སྨན་རིགས་ཉུང་ཤས་ཤིག་སྤྱད་དེ་བསྐུ་མཉེ་བྱས་ཆོག་གི་རེད།བྱེད་ཐབས་ནི་ཉིན་རེར་ནང་དགོང་ལ་ཕུར་མཉེ་བྱེད་པ་དང་ཐེངས་རེར་སྐར་མ་བཅོ་ལྔ་ཡན་ལ་གདོང་དང་།བྲང་ངོས།གསུས་ངོས།རྒྱབ་ངོས།ཡན་ལག་བཞི་བཅས་ལ་ཡང་མོར་ཕུར་ཞིང་བཅིང་ལ་མཉེའོ།།